સંજય દત્તની સામે જે આરોપો છે એ મોહમ્મદ અલી કે માઈક ટાયસન કે સ્ટેફી ગ્રાફ સામેના આરોપો કરતાં હજાર ગણા વધારે ગંભીર છે. સંજય દત્ત હજી જામીન પર છૂટ્યો છે અને ઉચ્ચતમ ન્યાયાલયે એને જામીન બખ્શી છે. ઉચ્ચતમ કે એપેક્ષ કોર્ટનો નિર્ણય અને એની પુન:પરીક્ષા થતી નથી, કોર્ટની ગરિમા સાચવવાની હોય છે. પણ લોકશાહીમાં દરેક નાગરિક પ્રતિભાવ આપી શકે છે, પોતાનું મંતવ્ય પ્રસ્તુત કરી શકે છે. કટુ આલોચના પણ કરી શકે છે. કારણ કે સ્વતંત્ર વૈચારિક સ્વાતંત્ર્ય લોકશાહીની બુનિયાદ છે. હજી કેસ માત્ર જામીનની સ્થિતિમાં છે. "સંજય દત્ત-વલ્દ-સુનીલ દત્ત: ગિલ્ટી કે નોટ ગિલ્ટી?" જેવા પ્રશ્નનો ઉત્તર આવવાનો બાકી છે, પણ મહાન નેતાઓ અને વકીલોના અભિપ્રાયોનો ધોધ વહી ગયો છે! બાળાસાહેબ ઠાકરે સંજય દત્તને મુક્ત કરાવવાના તરફદાર છે, ટાડા જજ પટેલને પટકી નાંખવાની ધમકી પણ એમણે આપી હતી, એવું મુંબઈના સમાચાર પત્રોએ લખ્યું હતું. ઠાકરેને પ્રશ્ન પુછાયો : બીજા બધા જ બૉમ્બવિસ્ફોટ આરોપીઓ મુક્ત થઈ જાય એવું તમે માનો છો? એમણે ઉત્તર આપ્યો : બીજાઓ વિષે તો હું એવું ન કહી શકું...